
NACRT ZAKONODAVNE REZOLUCIJE EUROPSKOG PARLAMENTA
o Nacrtu odluke Vijeća	o sklapanju, u ime Unije, Protokola o provedbi Sporazuma o partnerstvu u održivom ribarstvu između Europske unije i Vlade Cookovih Otoka (2025. – 2032.)
(13158/2025 – C10‑0346/2025 – 2025/0287(NLE))
(Suglasnost)
Europski parlament,
–	uzimajući u obzir Nacrt odluke Vijeća (13158/2025),
–	uzimajući u obzir Nacrt protokola o provedbi Sporazuma o partnerstvu u održivom ribarstvu između Europske unije i Vlade Cookovih Otoka (2025. – 2032.) (13165/2025),
–	uzimajući u obzir zahtjev za davanje suglasnosti koji je Vijeće podnijelo u skladu s člankom 43. stavkom 2, člankom 218. stavkom 6. drugim podstavkom točkom (a) podtočkom v. i člankom 218. stavkom 7. Ugovora o funkcioniranju Europske unije (C10‑0346/2025),
–	uzimajući u obzir proračunsku procjenu koju je donio Odbor za proračune,
–	uzimajući u obzir članak 107. stavke 1. i 4. te članak 117. stavak 7. Poslovnika,
–	uzimajući u obzir mišljenje Odbora za razvoj,
–	uzimajući u obzir preporuku Odbora za ribarstvo (A10‑0000/2026),
1.	daje suglasnost za sklapanje sporazuma;
2.	nalaže svojoj predsjednici da stajalište Parlamenta proslijedi Vijeću, Komisiji te vladama i parlamentima država članica i Cookovih Otoka.

O novom protokolu pregovaralo kako bi se omogućila provedba Sporazuma o partnerstvu u održivom ribarstvu između Unije i Cookovih Otoka, koji je na snazi od 10. svibnja 2017. Protokolom je obuhvaćeno razdoblje od sedam godina, a cilj mu je ažurirati okvir za suradnju između Unije i Cookovih Otoka uzimajući u obzir prioritete zajedničke ribarstvene politike i prioritete Cookovih Otoka. Protokolom o provedbi također će se ojačati strateško partnerstvo Unije s Cookovim Otocima te će se promicati održiva ribarstvena politika i odgovorno iskorištavanje ribolovnih resursa u vodama Cookovih Otoka. 

Izvjestiteljica ističe da je protokol važan doprinos održivom upravljanju ribarstvom i da je stoga ključno da se provedba provodi na temelju najboljih dostupnih znanstvenih savjeta i da znanstvena suradnja bude važan dio kontinuiranog partnerstva s Cookovim Otocima. 

Izvjestiteljica također smatra da je važno da se naši odnosi u području ribarstva s Cookovim Otocima provode na dosljedan način zajedno s drugim područjima suradnje između Unije i Cookovih Otoka. Važno je da se usredotočimo na osiguravanje sinergije u svim aspektima našeg partnerstva s Cookovim Otocima, što uključuje druga strateška pitanja kao što su okolišna održivost, otpornost na klimatske promjene i šira gospodarska suradnja.

Protokolom će se osigurati ribolovne mogućnosti za četiri plivaričara i 40 ribolovnih dana godišnje u ribolovnoj zoni Cookovih Otoka. Protokol i pristup tim ribolovnim mogućnostima u ribolovnoj zoni Cookovih Otoka važni su za plovila EU-a koja obavljaju ribolov u tom području. U usporedbi s posljednjim protokolom smanjen je broj ribolovnih dana radi bolje usklađenosti sa stopom iskorištenosti u okviru posljednjeg protokola. Protokolom je predviđen godišnji financijski doprinos Cookovim Otocima u iznosu od 460 000 EUR, od čega je 165 000 EUR namijenjeno za pristup ribolovnim resursima, a 295 000 EUR za potporu razvoju sektorske ribarstvene politike Cookovih Otoka. 

Izvjestiteljica predlaže da Parlament da suglasnost za novi protokol. To je važno i za ribarska plovila EU-a koja obavljaju ribolov u tom području, ali i za jačanje strateškog partnerstva između Unije i Cookovih Otoka. Geopolitička situacija u tom području važan je razlog za Uniju da održi snažna partnerstva s partnerskim zemljama u tom području, kao i dublju suradnju i pojačano upravljanje oceanima u zapadnom i središnjem Pacifiku, posebno radom u regionalnim organizacijama za upravljanje ribarstvom kao što je WCPFC. 

Izvjestiteljica posebno izražava zabrinutost zbog aktivnosti i proširenog utjecaja Kine u toj regiji te smatra da je važno da Unija marljivo radi na očuvanju naših partnerstava u regiji, kao i na istraživanju potencijalnih novih partnerstava kako bi se ojačao utjecaj EU-a i doprinijelo snažnijoj strukturi upravljanja oceanima utemeljenoj na pravilima.

Izvjestiteljica ističe da će sektorska potpora u okviru novog protokola doprinijeti provedbi ribarstvene politike Cookovih Otoka, kao i razvoju njihova nacionalnog sektora i ribarstvene ekonomije promicanjem rasta povezanog s gospodarskim aktivnostima povezanima s ribarstvom, uključujući povezanu infrastrukturu, te osiguravanjem pristojnih radnih uvjeta. Potporom će se doprinijeti i njihovu globalnom planu za ribarstvo, praćenju i suzbijanju nezakonitog ribolova te podupiranju njihova sektora artizanalnog ribolova.

Izvjestiteljica također ističe da je važno da Komisija i Vijeće poštuju prava i ovlasti Europskog parlamenta pri provedbi i potencijalnoj obnovi sporazuma ili protokola. U tom je pogledu važno da Parlament u svakoj fazi bude u potpunosti i odmah obaviješten o postupcima povezanima s Protokolom i Sporazumom.

